b'\n_START_ARTICLE_\nSerguei Dovl\xc3\xa0tov\n_START_SECTION_\nBiografia\n_START_PARAGRAPH_\nFill d\'una correctora arm\xc3\xa8nia i d\'un director d\'escena jueu, va n\xc3\xa9ixer a Uf\xc3\xa0 on havia estat evacuada la seva fam\xc3\xadlia des de Leningrad durant la Segona Guerra Mundial. El 1954 la fam\xc3\xadlia va retornar a Leningrad. Dovl\xc3\xa0tov va cr\xc3\xa9ixer en un ambient art\xc3\xadstic donada la feina del seu pare. Abans de comen\xc3\xa7ar els seus estudis universitaris, Dovl\xc3\xa0tov va exercir com a treballador del metall. El 1959 va comen\xc3\xa7ar a estudiar al Departament de Fin\xc3\xa8s de la Universitat Estatal de Leningrad. Despr\xc3\xa9s de dos anys i mig va ser-ne expulsat. _NEWLINE_En ser reclutat per fer el servei militar va servir com a gu\xc3\xa0rdia en camps de presoners. L\'experi\xc3\xa8ncia va quedar reflectida al llibre La zona que seria publicat el 1985. Posteriorment, a la d\xc3\xa8cada de 1960, va comen\xc3\xa7ar a guanyar-se la vida com a periodista a diversos diaris i revistes a Leningrad i despr\xc3\xa9s com a corresponsal del diari de Tallinn "Est\xc3\xb2nia Sovi\xc3\xa8tica". _NEWLINE_Els diversos intents de publicar a la Uni\xc3\xb3 Sovi\xc3\xa8tica van ser en va i el seu primer llibre va ser destru\xc3\xaft per ordre del KGB. Malgrat tot, alguns relats de Dovl\xc3\xa0tov es van publicar a trav\xc3\xa9s del samizdat o en revistes en llengua russa de l\'Europa Occidental com Continent o El temps i nosaltres, provocant la seva expulsi\xc3\xb3 de la Uni\xc3\xb3 de Periodistes de l\'URSS el 1976. _NEWLINE_El 1979 va emigrar als Estats Units d\'Am\xc3\xa8rica i es va establir a Nova York. Va ser l\'editor del diari en rus "The New American" durant el per\xc3\xadode de 1980-1982. A mitjans dels anys 1980 va comen\xc3\xa7ar a assolir reconeixement com a escriptor. Va poder publicar diversos contes al The New Yorker. Va publicar tamb\xc3\xa9 una dotzena de llibres._NEWLINE_Va morir el 24 d\'agost de 1990 d\'una insufici\xc3\xa8ncia card\xc3\xadaca. \xc3\x89s enterrat al cementiri jueu "Mount Hebron" de Nova York.\n_START_SECTION_\nLlegat\n_START_PARAGRAPH_\nEl 26 de juny de 2014 l\'Ajuntament de Nova York va nomenar l\'encreuament entre la 63rd Drive i la 108th Street "Sergei Dovlatov Way". La petici\xc3\xb3 per rebre aquest homenatge va ser signada per 18 mil persones.'